Is-sitwazzjoni attwali rigward id-divulgazzjoni tal-informazzjoni dwar it-taxxa fuq l-introjtu minn ċerti intrapriżi u fergħat - rapportar pubbliku għal kull pajjiż Riżoluzzjoni tal-Parlament Ewropew tal-24 ta' Ottubru 2019 dwar is-sitwazzjoni attwali tal-proposta għal direttiva tal-Parlament Ewropew u tal-Kunsill li temenda d-Direttiva 2013/34/UE fir-rigward tad-divulgazzjoni tal-informazzjoni dwar it-taxxa fuq l-introjtu minn ċerti intrapriżi u fergħat (2016/0107(COD)), magħrufa bħala rapportar pubbliku għal kull pajjiż (2019/2882(RSP)) Il-Parlament Ewropew, – wara li kkunsidra l-proposta għal direttiva tal-Parlament Ewropew u tal-Kunsill li temenda d-Direttiva 2013/34/UE fir-rigward tad-divulgazzjoni tal-informazzjoni dwar it-taxxa fuq l-introjtu minn ċerti intrapriżi u fergħat (COM(2016)0198), kif ippreżentata mill-Kummissjoni Ewropea fit-12 ta' April 2016, magħrufa bħala rapportar pubbliku għal kull pajjiż (CBCR pubbliku), – wara li kkunsidra l-emendi li adotta fl-4 ta' Lulju 2017 dwar il-proposta għal direttiva tal-Parlament Ewropew u tal-Kunsill li temenda d-Direttiva 2013/34/UE fir-rigward tad-divulgazzjoni tal-informazzjoni dwar it-taxxa fuq l-introjtu minn ċerti intrapriżi u fergħat, – wara li kkunsidra l-pożizzjoni tiegħu tas-27 ta' Marzu 2019 dwar il-proposta għal direttiva tal-Parlament Ewropew u tal-Kunsill li temenda d-Direttiva 2013/34/UE fir-rigward tad-divulgazzjoni tal-informazzjoni dwar it-taxxa fuq l-introjtu minn ċerti intrapriżi u fergħat, – wara li kkunsidra l-Artikolu 294(2) u (3) kif ukoll l-Artikolu 50(2) tat-Trattat dwar il-Funzjonament tal-Unjoni Ewropea (TFUE), skont liema artikoli l-Kummissjoni ppreżentat il-proposta lill-Parlament (C8-0146/2016), – wara li kkunsidra l-opinjoni tal-Kumitat għall-Affarijiet Legali dwar il-bażi ġuridika proposta kif maħruġa f'Jannar 2017, – wara li kkunsidra l-mistoqsija tiegħu għal tweġiba orali lill-Kunsill tas-6 ta' Frar 2018, – wara li kkunsidra s-seduti ta' smigħ tal-Viċi Presidenti Eżekuttivi nnominati tal-Kummissjoni Ewropea, Valdis Dombrovskis u Margrethe Vestager, – wara li kkunsidra d-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE, magħrufa bħala r-raba' Direttiva dwar ir-Rekwiżiti ta' Kapital (CRD IV), – wara li kkunsidra l-Artikolu 132(2) tar-Regoli ta' Proċedura tiegħu, A. billi l-Artikolu 50(1) tat-TFUE jikkostitwixxi l-bażi ġuridika għall-proposta għal direttiva tal-Parlament Ewropew u tal-Kunsill li temenda d-Direttiva 2013/34/UE fir-rigward tad-divulgazzjoni tal-informazzjoni dwar it-taxxa fuq l-introjtu minn ċerti intrapriżi u fergħat, magħruf bħala CBCR pubbliku; B. billi l-Parlament diġà adotta l-mandat tiegħu fl-4 ta' Lulju 2017 biex ir-rapporteurs jidħlu f'negozjati interistituzzjonali ta' "trilogu" abbażi ta' rapport konġunt tal-Kumitat għall-Affarijiet Ekonomiċi u Monetarji u l-Kumitat għall-Affarijiet Legali; C. billi test ta' kompromess teknikament matur għadu ma laħaqx il-livell tal-COREPER, minkejja 18-il laqgħa tal-Gruppi ta' Ħidma tal-Kunsill u tal-Attachés waqt il-presidenzi preċedenti tal-Kunsill; billi l-Kunsill, għalhekk, s'issa għadu ma daħalx f'negozjati ta' trilogu; D. billi l-Parlament finalment adotta l-pożizzjoni tiegħu fl-ewwel qari qabel it-tmiem tal-mandat leġiżlattiv preċedenti fis-27 ta' Marzu 2019; E. billi l-Artikolu 89 tad-Direttiva CRD IV adottat mill-Parlament Ewropew u mill-Kunsill fl-2013 introduċa l-obbligu fuq l-Istati Membri li jeżiġu li l-istituzzjonijiet ta' kreditu u d-ditti ta' investiment jiddivulgaw kull sena, filwaqt li jispeċifikaw, skont l-Istat Membru u skont il-pajjiż terz li fih għandhom stabbiliment, informazzjoni bħan-natura u l-post ġeografiku tal-attivitajiet, il-fatturat, in-numru ta' impjegati, il-profitt jew it-telf qabel it-taxxa, it-taxxa fuq il-profitt jew it-telf kif ukoll is-sussidji pubbliċi li jirċievu, fuq bażi konsolidata għal kull sena finanzjarja; Jistieden b'urġenza lill-Istati Membri biex iwaqqfu l-imblokk fi ħdan il-Kunsill u biex jikkonkludu l-ewwel qari tagħhom dwar il-proposta għal CBCR pubbliku u biex jidħlu f'negozjati interistituzzjonali mal-Parlament sabiex jiffinalizzaw il-proċess leġiżlattiv malajr kemm jista' jkun u biex jirrispettaw il-prinċipju ta' kooperazzjoni sinċiera kif stabbilit fl-Artikolu 4(3) tat-Trattat dwar l-Unjoni Ewropea (TUE); Jappella b'urġenza lill-presidenza Finlandiża biex terġa' tibda u tipprijoritizza l-ħidma dwar il-proposta għal CBCR pubbliku abbażi tal-pożizzjoni tal-Parlament fl-ewwel qari sabiex tkun tista' tiġi kkunsidrata l-proposta fil-COREPER; Jilqa' l-fatt li l-Kummissjoni li jmiss tenniet l-appoġġ sħiħ tagħha għal adozzjoni fil-pront tal-proposta għal CBCR pubbliku; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, u lill-gvernijiet u l-parlamenti tal-Istati Membri.
Extracted from TA-9-2019-0048_MT.docx